《次韵祝廉夫登南楼》
宋代·傅察

膏雨润四野，草木苏中乾。
驾言共临眺，凌云陟层盘。
华宇荫曦日，溽暑随风阑。
沮谈无俗好，茶果有馀欢。
拨置簿领烦，憩此簟席安。
悠然得佳趣，可以寄簪冠。
耳目去局促，心体自广胖。
何如敛手版，触热事上官。
晚来纤霭霁，矫首欣遐观。
一鸟没天外，千林杳云端。
西山有爽气，浅绿浮巑屼。
翻疑图画里，未觉云梦宽。
萧萧林间蝉，已如咽暮寒。
直恐霜露至，归欤可忘餐。

作者简介：傅察（1089—1126）字公晦，孟洲济源（今属河南）人，北宋中书侍郎傅尧俞重孙。端重有操，为文温丽，遇事若无所可否，非其意萃然不可犯。徽宗崇宁五年（1106）进士，蔡京欲妻以女，拒弗答。曾任青州司法参军、永平、淄川丞，太常博士，兵部、吏部员外郎。宣和七年（1125）冬，接伴金国贺正旦使，道逢金太子斡离不，令下拜，抗辩不屈而死，谥忠肃。事迹见《宋史·忠义本传》。